Епископ Иаков
Иноческий молитвослов
Правило на каждый день

«Непрестанно молитеся».

(I Фес. 5,17)

B честь 700-летия рождества Преподобного Сергия Радонежского – Игумена Земли Русской, основателя Северной Фиваиды

Сей молитвослов издан благословением Преосвященного Иакова, епископа Нарьян-Марского и Мезенского

Устав о правиле

готовящимся к служению Божественной Литургии и хотящим причаститься Пречистых и Животворящих Таин Тела и Крови Господа нашего Иисуса Христа

Клирикам, приуготовляющимся к служению Литургии, должно со вниманием молиться за вечерним богослужением или прочесть согласно Уставу чинопоследования вечерни и утрени, и повечерие.

В субботу на повечерии прочитываются каноны: Иисусу Сладчайшему, Богородице, положенный на повечерии по гласу из октоиха; ангелу хранителю и акафист Иисусу Сладчайшему. По канонах: Достойно есть, Трисвятое, и по Отче наш кондак воскресный гласа недели. Если же празднуется в воскресный день память святому, то кондак святому не читается, но только кондак воскресный. Если же воскресный день совпадает с праздником двунадесятым Господским, когда по Уставу служба совершается только празднику, то кондак воскресный не читается, но только кондак праздника. Если же воскресный день совпадает с праздником двунадесятым Богородичным, то читается и кондак воскресный. В субботы Великого Поста и периода Цветной Триоди читается кондак Триоди.

По окончании повечерия: Господи, помилуй (40). Иже на всякое время; Нескверная, неблазная; И даждь нам, Владыко; потом тропари: Помилуй нас, Господи, помилуй нас; и Молитвы на сон грядущим.

В воскресенье на повечерии каноны: Иисусу Сладчайшему, Молебный ко Пресвятой Богородице или по гласу из октоиха, ангелу хранителю и акафист Иисусу Сладчайшему. По Отче наш, если в понедельник праздник или празднуемый святой, читается кондак праздника или святого, если же нет праздника или празднуемого святого, тропарь храма (если храм Господский или Богородицы), потом дня: Небесных воинств; если же храм святого, далее Боже отец наших; Иже во всем мiре; Слава: Со святыми упокой; И ныне: Молитвами, Господи, всех святых Твоих; Господи, помилуй (40); Иже на всякое время; и далее окончание Малого повечерия.

В понедельник на повечерии каноны: Покаянный ко Господу Иисусу; Молебный ко Пресвятой Богородице или по гласу октоиха; Предтече, ангелу хранителю и акафист Иисусу Сладчайшему. По Отче наш читаются тропари: храма (если храм Господский или Богородицы, или Небесных сил), потом Предтече и храмового святого (если храм святого), далее Боже отец наших; Иже во всем мiре; Слава: Со святыми упокой; И ныне: Молитвами, Господи, всех святых. Если же во вторник праздник или память празднуемого святого, читается один кондак праздника или празднуемого святого. И далее обычным порядком: Господи, помилуй (40); Иже на всякое время; и прочее.

Во вторник на повечерии каноны: Иисусу Сладчайшему; Богородице одигитрии или Молебный, или по гласу октоиха; ангелу хранителю и акафист Сладчайшему. По Отче наш; тропарь храма Господского не читается, но тропарь Кресту: Спаси, Господи люди Твоя; потом храма Богородицы или храмового святого, далее Боже отец наших; Иже во всем мiре; Слава: Со святыми упокой; И ныне: Молитвами, Господи, всех святых. Если в среду праздник или память празднуемого святого, читается только кондак праздника или празднуемого святого. Далее: Господи, помилуй (40); Иже на всякое время; и прочее.

В среду на повечерии каноны: Покаянный ко Господу Иисусу; Молебный ко Пресвятой Богородице; ангелу хранителю; святым апостолам; Святителю Николаю Чудотворцу. По Отче наш читается тропарь храма (если храм Господский или Богородицы, или Небесных сил, или Предтечи), потом: Апостоли святии; Правило веры; и храмового святого, далее: Боже отец наших; Иже во всем мiре; Слава: Со святыми упокой; И ныне: Молитвами, Господи, всех святых. Если в четверг праздник или память празднуемого святого, читается только кондак праздника или празднуемого святого. Далее: Господи, помилуй (40); и прочее.

В четверг на повечерии каноны: Честному Кресту, Молебный ко Пресвятой Богородице или Октоиха, ангелу хранителю и акафист Сладчайшему. По Отче наш тропари читаются по образцу вторника.

В пятницу на повечерии каноны: Иисусу Сладчайшему, акафистный Пресвятой Богородице, ангелу хранителю, всем святым, о усопших и акафист Богородице. По Отче наш; тропарь Апостоли, пророцы; Слава, и ныне: Яко начатки. Далее: Господи помилуй (40); и обычное окончание повечерия.

* * *

Подобает не только клирикам, готовящимся к служению Божественной литургии, совершать молитвенное правило, но и священнику, диакону, иноку и даже мирянину каждый день должно прочитывать правило, ибо апостольские слова обращены к каждому христианину: «Непрестанно молитеся» (I Фес. 5, 17); «Хощу убо, да молитвы творят мужие на всяком месте. (I Тим. 2,8); «Молю убопрежде всех творити молитвы, моления, прошения, благодарения за вся человеки». (I Тим. 2,1). Апостол побуждает подвизаться на поприще обретения Божественной любви, как то заповедует Писание: «Возлю́биши Господа Бога твоего всем сердцем твоим, и всею душею твоею, и всею крепостию твоею, и всем помышлением твоим». (Мф. 22, 37). Если же, как сказано: «Аще язы́ки человеческими глаголю и ангельскими, любве же не имам, бых яко медь звенящи, или кимвал звяцаяй» (I Кор. 13, 1), – молитва без любви невозможна, то должно не только к Богу, но и к ближним, и искренним нашим, и даже к ненавидящим нас возыметь любовь. Об этом говорит Господь: «Любите враги ваша, добро творите ненавидящым вас, и молитеся за творящих вам напасть». (Мф. 5, 44). Подобает прилежные молитвы возсылать прежде всего Самому Богу, ко Пречистой Деве Богородице Марии; ко святым безплотным Небесным силам, ангелу хранителю, и всем святым, добродетельным житием своим Богу благоугодившим, да с ними улучим на Небесах уготованное верным нетленное Царство.

Сие молитвенное правило дано нам издревле как Предание церковное, о том апостол язы́ков назидает: «Якоже предах вам, предание держите́». (I Кор. 11, 2). Приемля с любовью молитвенное правило, составленное святыми отцами, и совершая усердно со умилением сердечным и вниманием ума, да сподобимся причастия Божественных Таин во оставление грехов, в приобщение Святого Духа, в стяжание Царства Небесного, ибо неложно слово Господа нашего Иисуса Христа: «Ядый Мою Плоть и пияй Мою Кровь имать живот вечный». (Ин. 6, 54).

Аминь.

Зри сие в «Правиле готовящимся к служению Литургии».

Киево-Печерская Успенская Лавра, 1888 г., л. 1–3

Повечерие малое

Иерей: Благословен Бог наш всегда, ныне, и присно, и во веки веков.

Аще мiрянин: Молитвами святых отец наших, Господи Иисусе Христе Боже наш, помилуй нас. Аминь.

Слава Тебе, Боже наш, слава Тебе.

Царю Небесный, Утешителю, Душе Истины, Иже везде сый и вся исполняй, Сокровище благих и жизни Подателю, прииди и вселися в ны, и очисти ны от всякия скверны, и спаси, Блаже, души наша.

Святый Боже, Святый Крепкий, Святый Безсмертный, помилуй нас. (трижды)

Слава Отцу, и Сыну, и Святому Духу, и ныне, и присно, и во веки веков. Аминь.

Пресвятая Троице, помилуй нас; Господи, очисти грехи наша; Владыко, прости беззакония наша, Святый, посети и исцели немощи наша, имене Твоего ради.

Господи, помилуй. (трижды)

Слава Отцу, и Сыну, и Святому Духу, и ныне, и присно, и во веки веков. Аминь.

Отче наш, Иже еси на небесех; да святится имя Твое; да приидет Царствие Твое; да будет воля Твоя, яко на небеси, и на земли. Хлеб наш насущный даждь нам днесь; и остави нам до́лги наша, якоже и мы оставляем должнико́м нашим; и не введи нас во искушение, но избави нас от лукаваго.

Господи, помилуй. (12)

Слава Отцу, и Сыну, и Святому Духу, и ныне, и присно, и во веки веков. Аминь.

Приидите, поклони́мся Цареви нашему Богу.

Приидите, поклони́мся и припадем Христу, Цареви нашему Богу.

Приидите, поклони́мся и припадем Самому Христу, Цареви и Богу нашему.

Псалом 50

Помилуй мя, Боже, по велицей милости Твоей, и по множеству щедрот Твоих очисти беззаконие мое. Наипаче омый мя от беззакония моего, и от греха моего очисти мя; яко беззаконие мое аз знаю, и грех мой предо мною есть выну. Тебе единому согреших и лукавое пред Тобою сотворих; яко да оправдишися во словесех Твоих, и победиши внегда судити Ти. Се бо в беззакониих зачат есмь, и во гресех роди мя мати моя. Се бо истину возлюбил еси; безвестная и тайная премудрости Твоея явил ми еси. Окропиши мя иссопом, и очищуся; омыеши мя и паче снега убелюся. Слуху моему даси радость и веселие, возрадуются кости смиренныя. Отврати лице Твое от грех моих и вся беззакония моя очисти. Сердце чисто созижди во мне, Боже, и дух прав обнови во утробе моей. Не отвержи мене от лица Твоего, и Духа Твоего Святаго не отыми от мене. Воздаждь ми радость спасения Твоего, и Духом Владычним утверди мя. Научу беззаконныя путем Твоим, и нечестивии к Тебе обратятся. Избави мя от кровей, Боже, Боже спасения моего; возрадуется язык мой правде твоей. Господи, устне мои отверзеши, и уста моя возвестят хвалу Твою. Яко аще бы восхотел еси жертвы, дал бых убо: всесожжения не благоволиши. Жертва Богу дух сокрушен; сердце сокрушенно и смиренно Бог не уничижит. Ублажи, Господи, благоволением Твоим Сиона, и да созиждутся стены иерусалимския. Тогда благоволиши жертву правды, возношение и всесожигаемая; тогда возложат на олтарь Твой тельцы.

Псалом 69

Боже, в помощь мою вонми, Господи, помощи́ ми потщися. Да постыдятся и посра́мятся ищущии душу мою, да возвратятся вспять и постыдятся хотящии ми злая. Да возвратятся абие стыдящеся глаголющии ми: благоже, благоже. Да возрадуются и возвеселятся о Тебе вси ищущии Тебе, Боже, и да глаголют выну: да возвеличится Господь, любящии спасение Твое; аз же нищ есмь и убог, Боже, помози ми; Помощник мой и избавитель мой еси Ты, Господи, не закосни.

Псалом 142

Господи, услыши молитву мою, внуши моление мое во истине Твоей, услыши мя в правде Твоей и не вниди в суд с рабом Твоим, яко не оправдится пред Тобою всяк живый. Яко погна враг душу мою, смирил есть в землю живот мой: посадил мя есть в темных, яко мертвыя века. И уны во мне дух мой, во мне смятеся сердце мое. Помянух дни древния, поучихся во всех делех Твоих, в творениих руку́ Твоею поучахся. Воздех к Тебе руце мои, душа моя яко земля безводная Тебе. Скоро услыши мя, Господи, исчезе дух мой; не отврати лица Твоего от мене, и уподоблюся низходящим в ров. Слышану сотвори мне заутра милость Твою, яко на Тя уповах; скажи мне, Господи, путь, в оньже пойду, яко к Тебе взях душу мою. Изми мя от враг моих, Господи, к Тебе прибегох. Научи мя творити волю Твою, яко ты еси Бог мой; Дух Твой Благий наставит мя на землю праву. Имене Твоего ради, Господи, живиши мя; правдою Твоею изведеши от печали душу мою. И милостию Твоею потребиши враги моя, и погубиши вся стужающия души моей, яко аз раб Твой есмь.

Славословие

Слава в вышних Богу, и на земли мир, в человецех благоволение. Хвалим Тя, благослови́м Тя, кланяемтися, славословим Тя, благодарим Тя, великия ради славы Твоея. Господи Царю Небесный, Боже Отче Вседержителю. Господи Сыне Единородный Иисусе Христе, и Святый Душе. Господи Боже, агнче Божий, Сыне Отечь, вземляй грех мiра, помилуй нас; вземляй грехи мiра, приими молитву нашу; седяй одесную Отца, помилуй нас. Яко Ты еси един Свят, Ты еси един Господь, Иисус Христос, во славу Бога Отца, аминь. На всяку нощь благословлю Тя, и восхвалю имя Твое во веки, и в век века. Господи, прибежище был еси нам в род и род. Аз рех: Господи, помилуй мя, исцели душу мою, яко согреших Тебе. Господи, к Тебе прибегох, научи мя творити волю Твою, яко Ты еси Бог мой; яко у Тебе источник живота, во свете Твоем узрим свет. Пробави милость Твою ведущим Тя. Сподоби, Господи, в нощь сию без греха сохранитися нам. Благословен еси, Господи, Боже отец наших, и хвально, и прославлено имя Твое во веки, аминь. Буди, Господи, милость Твоя на нас, якоже уповахом на Тя. Благословен еси, Господи, научи мя оправданием Твоим. Благословен еси, Владыко, вразуми мя оправданием Твоим. Благословен еси, Святый, просвети мя оправдании Твоими. Господи, милость Твоя во век, дел руку́ Твоею не презри. Тебе подобает хвала, Тебе подобает пение, Тебе слава подобает, Отцу, и Сыну, и Святому Духу, ныне и присно, и во веки веков. Аминь.

Символ веры

Верую во Единаго Бога Отца, Вседержителя, Творца небу и земли, видимым же всем и невидимым. И во Единаго Господа Иисуса Христа, Сына Божия, Единороднаго, Иже от Отца рожденнаго прежде всех век. Света от Света, Бога истинна от Бога истинна, рожденна, несотворенна, единосущна Отцу, Имже вся быша. Нас ради человек и нашего ради спасения сшедшаго с небес, и воплотившагося от Духа Свята и Марии Девы, и вочеловечшася. Распятаго же за ны при Понтийстем Пилате, и страдавша, и погребенна. И воскресшаго в третий день по Писанием. И возшедшаго на небеса, и седяща одесную Отца. И паки грядущаго со славою судити живым и мертвым, Егоже Царствию не будет конца. И в Духа Святаго, Господа, Животворящаго, Иже от Отца исходящаго, Иже со Отцем и Сыном спокланяема и сславима, глаголавшаго пророки. Во едину Святую, Соборную и Апостольскую Церковь. Исповедую едино крещение во оставление грехов. Чаю воскресения мертвых; и жизни будущаго века. Аминь.

В субботу, воскресенье и вторник на повечерии

Песнь 1, глас 2.

Ирмо́с: Во глубине постла иногда фараонитское все воинство преоруженная сила, воплощшееся же Слово всезлобный грех потребило есть; препрославленный Господь, славно бо прославися.

Иисусе Сладчайший, спаси мя.

Иисусе Сладчайший Христе, Иисусе долготерпеливе, души моея язвы исцели, Иисусе, и услади сердце мое, Многомилостиве, молюся, Иисусе Спасе мой, да величаю Тя спасаемый.

Иисусе Сладчайший, спаси мя.

Иисусе Сладчайший Христе, Иисусе, отверзи ми покаяния дверь, Человеколюбче Иисусе, и приими мя, Тебе припадающа и тепле просяща, Иисусе Спасе мой, согрешений прощения.

Иисусе Сладчайший, спаси мя.

Иисусе Сладчайший Христе, Иисусе, исхити́ мя из руки льстиваго велиара, Иисусе, и сотвори деснаго предстоятеля славы Твоея, Иисусе Спасе мой, части шуия мя избавляяй.

Пресвятая Богородице, спаси нас.

Иисуса рождшая Бога, Владычице, моли о непотребных рабех, Пречистая, яко да муки молитвами Твоими избавимся, Нескверная, оскверненнии, славы присносущныя наслаждающеся.

Пресвятая Богородице, спаси нас.

Многими содержим напастьми, к Тебе прибегаю, спасения иский: о, Мати Слова и Дево, от тяжких и лютых мя спаси.

Пресвятая Богородице, спаси нас.

Страстей мя смущают прилози многаго уныния исполнити мою душу; умири, Отроковице, тишиною Сына и Бога Твоего, Всенепорочная.

Пресвятая Богородице, спаси нас.

Спаса рождшую Тя и Бога молю, Дево, избавитися ми лютых; к Тебе бо ныне прибегая, простираю и душу и помышление.

Пресвятая Богородице, спаси нас.

Недугующа телом и душею посещения Божественнаго и промышления от Тебе сподоби, едина Богомати, яко благая, Благаго же родительница.

Господи, Иисусе Христе, Боже мой, помилуй мя.

Иисусу: Песнь воспети и восхвалити, Спасе, Твоего раба достойно сподоби безплотному ангелу, наставнику и хранителю моему.

Святый ангеле хранителю мой, моли Бога о мне.

Един аз в неразумии и в лености ныне лежу, наставниче мой и хранителю, не остави мене погибающа.

Слава Отцу, и Сыну, и Святому Духу.

Ум мой твоею молитвою направи творити ми Божия повеления, да получу от Бога отдание грехов, и ненавидети ми злых настави мя, молютися.

И ныне, и присно, и во веки веков аминь.

Молися, Девице, о мне, рабе Твоем, ко Благодателю, со хранителем моим ангелом, и настави мя творити заповеди Сына Твоего и Творца моего.

Песнь 3

Ирмо́с: На камени мя веры утвердив, разшири́л еси уста моя на враги моя, возвеселибося дух мой, внегда пети: несть свят, якоже Бог наш, и несть праведен паче Тебе, Господи.

Иисусе Сладчайший, спаси мя.

Услыши, Человеколюбче Иисусе мой, раба Твоего, вопиюща во умилении; и избави мя, Иисусе, осуждения и муки, едине долготерпеливе, Иисусе Сладчайший, Многомилостиве.

Иисусе Сладчайший, спаси мя.

Подыми раба Твоего, Иисусе мой, припа́дающа со слезами, Иисусе мой, и спаси, Иисусе мой, кающагося мя, и геенны, Владыко, избави, Иисусе Сладчайший, Многомилостиве.

Иисусе Сладчайший, спаси мя.

Время, Иисусе мой, еже дал ми еси, в страсти иждих, Иисусе мой; темже, Иисусе мой, не отвержи мя, но воззови, молюся, Владыко, Иисусе Сладчайший, и спаси.

Пресвятая Богородице, спаси нас.

Дево, рождшая Иисуса моего, моли избавити мя геенны, едино предстательство оскорбляемых, Богоблагодатная, и сподоби мя жизни, Всенепорочная, нестареющияся.

Пресвятая Богородице, спаси нас.

Предстательство и покров жизни моея полагаю Тя, Богородительнице Дево; Ты мя окорми ко пристанищу Твоему, благих виновна, верных утверждение, едина Всепетая.

Пресвятая Богородице, спаси нас.

Молю, Дево, душевное смущение и печали моея бурю разорити, Ты бо, Богоневестная, начальника тишины Христа родила еси, едина Пречистая.

Пресвятая Богородице, спаси нас.

Благодетеля рождши добрых виновнаго, благодеяния богатство всем источи, вся бо можеши, яко сильнаго в крепости Христа рождши, Богоблаженная.

Пресвятая Богородице, спаси нас.

Лютыми недуги и болезненными страстьми́ истязаему, Дево, Ты ми помози: исцелений бо неоскудное Тя знаю сокровище, Пренепорочная, неиждиваемое.

Святый ангеле хранителю мой, моли Бога о мне.

Все помышление мое и душу мою к тебе возложих, хранителю мой; ты от всякия мя напасти вражия избави.

Святый ангеле хранителю мой, моли Бога о мне.

Враг попирает мя, и озлобляет, и поучает всегда творити своя хотения; но ты, наставниче мой, не остави мене погибающа.

Слава Отцу, и Сыну, и Святому Духу.

Пети песнь со благодарением и усердием Творцу и Богу даждь ми, и тебе, благому ангелу хранителю моему: изба́вителю мой, изми мя от враг, озлобляющих мя.

И ныне, и присно, и во веки веков, аминь.

Исцели, Пречистая, моя многонедужныя струпы, яже в души; прожени враги, иже присно борются со мною.

Господи, помилуй. (трижды)

Кондаки канона Богородице, глас 6.

Предстательство христиан непостыдное, ходатайство ко Творцу непреложное, не пре́зри грешных молений гласы, но предвари, яко благая, на помощь нас, верно зовущих Ти; ускори́ на молитву, и потщися на умоление, предстательствующи присно, Богородице, чтущих Тя.

Не имамы иныя помощи, не имамы иныя надежды разве Тебе, Пречистая Дево. Ты нам помози, на Тебе надеемся, и Тобою хвалимся, Твои бо есмы раби, да не постыдимся.

Стихира канона Богородице, глас тойже

Не ввери мя человеческому предстательству, Пресвятая Владычице, но приими моление раба Твоего; скорбь бо обдержи́т мя, терпети не могу демонскаго стреляния, покрова не имам, ниже́ где прибегну окаянный, всегда побеждаем, и утешения не имам, разве Тебе, Владычице мiра, упование и предстательство верных, не пре́зри моление мое, полезно сотвори.

Кондак канона ангелу хранителю, глас 4

Явися мне милосерд, святый ангеле Господень, хранителю мой, и не отлучайся от мене сквернаго, но просвети мя светом неприкосновенным и сотвори мя достойна Царствия Небеснаго.

Икос канона ангелу хранителю

Уничиженную душу мою многими соблазны, ты, святый предстателю, неизреченныя славы небесныя сподоби, и певец с лики безплотных сил Божиих. Помилуй мя и сохрани, и помыслы добрыми душу мою просвети, да твоею славою, ангеле мой, обогащуся; и низложи зломыслящия мне враги, и сотвори мя достойна Царствия Небеснаго.

Седален канона Сладчайшему, глас 1

Спасе мой Иисусе, блуднаго спасый, Спасе мой Иисусе, приемый блудницу, и мене ныне помилуй, Иисусе Многомилостиве; спаси, ущедри, о, Иисусе Благодетелю, якоже, Благоутробне, Манассию, Иисусе мой, яко един Человеколюбец.

Седален канона Богородице, глас 2

Моление теплое и стена необоримая, милости источниче, мiрови прибежище, прилежно вопием Ти: Богородице Владычице, предвари и от бед избави нас, едина вскоре предстательствующая.

Седален канона ангелу хранителю

От любве душевныя вопию ти, хранителю моея души, всесвятый мой ангеле; покрый мя и соблюди от лукаваго ловления всегда, и к жизни настави небесней, вразумляя и просвещая, и укрепляя мя.

Слава, и ныне; Богородичен

Богородице безневестная Пречистая, Яже без семене рождши всех Владыку, Того со ангелом хранителем моим моли, избавити ми ся всякаго недоумения, и дати умиление и свет души моей и согрешением очищение, Яже едина вскоре заступающи.

Песнь 4

Ирмо́с: Пришел еси от Девы, не ходатай, ни ангел, но Сам, Господи, воплощся, и спасл еси всего мя человека. Тем зову Ти: слава силе Твоей, Господи.

Иисусе Сладчайший, спаси мя.

Исцели, Иисусе мой, души моея язвы, Иисусе мой, молюся, и руки́ мя исхити́, Иисусе мой Благоутробне, душетленнаго велиара, и спаси.

Иисусе Сладчайший, спаси мя.

Согреших, Иисусе мой Сладчайший, Благоутробне; Иисусе мой, спаси мя прибегающаго к покрову Твоему, Иисусе долготерпеливе, и Царствия Твоего мя сподоби.

Иисусе Сладчайший, спаси мя.

Никтоже согреши, Иисусе мой, якоже согреших аз окаянный; но припа́даю моляся, Иисусе мой, спаси мя и жизни, Иисусе мой, наследие ми даруй.

Пресвятая Богородице, спаси нас.

Всепетая, Иисуса рождшая Господа, Того моли избавити муки вся поющия Тя и Богородицу воистинну именующия.

Пресвятая Богородице, спаси нас.

Страстей моих смущение, кормчию рождшая Господа, и бурю ути́ши моих прегрешений, Богоневестная.

Пресвятая Богородице, спаси нас.

Милосердия Твоего бездну призывающу подаждь ми, Яже Благосердаго рождшая и Спаса всех поющих Тя.

Пресвятая Богородице, спаси нас.

Наслаждающеся, Пречистая, Твоих дарований, благодарственное воспеваем пение, ведуще Тя Богоматерь.

Пресвятая Богородице, спаси нас.

На одре болезни моея и немощи низлежащу ми, яко Боголюбива, помози, Богородице, едина Приснодево.

Пресвятая Богородице, спаси нас.

Надежду и утверждение, и спасения сте́ну недви́жиму имуще Тя, Всепетая, неудобства всякаго избавляемся.

Святый ангеле хранителю мой, моли Бога о мне.

Моли Человеколюбца Бога Ты, хранителю мой, и не остави мене, но присно в мире житие мое соблюди и подаждь ми спасение необоримое.

Святый ангеле хранителю мой, моли Бога о мне.

Яко заступника и хранителя животу моему прием тя от Бога, ангеле, молю тя, святый, от всяких мя бед свободи.

Слава Отцу, и Сыну, и Святому Духу.

Мою скверность твоею святынею очисти, хранителю мой, и от части шуия да отлучен буду молитвами твоими и причастник славы явлюся.

И ныне, и присно, и во веки веков, аминь.

Недоумение предлежит ми от обышедших мя зол, Пречистая, но избави мя от них скоро, к Тебе бо единей прибегох.

Песнь 5

Ирмо́с: Просвещение во тьме лежащих, спасение отчаянных, Христе Спасе мой, к Тебе утренюю, Царю мира, просвети мя сиянием Твоим; иного бо разве Тебе Бога не знаю.

Иисусе Сладчайший, спаси мя.

Ты просвещение, Иисусе мой, ума моего, Ты спасение отчаянныя души моея, Спасе. Ты, Иисусе мой, муки избави и геенны мя, зовуща: спаси, Иисусе мой Христе, мя окаяннаго.

Иисусе Сладчайший, спаси мя.

Всеконечно, Иисусе мой, ко страсти безчестия низвержен, ныне зову: Ты, Иисусе мой, помощи ми руку низпослав, исторгни зовуща: спаси, Иисусе мой Христе, мя окаяннаго.

Иисусе Сладчайший, спаси мя.

Осквернен ум, Иисусе мой, обнося, взываю Ти: очисти мя от скверны прегрешений, и избави мя во глубины́ злобы от неведения низпоползшагося, Спасе Иисусе мой, и спаси мя, молюся.

Пресвятая Богородице, спаси нас.

Иисуса рождшая, Отроковице Богородительнице, Того умоли спасти вся православныя, монахи и мiрския, и геенны избавити зовущия: разве Тебе предстательства твердаго не знаем.

Пресвятая Богородице, спаси нас.

Исполни, Чистая, веселия сердце мое, Твою нетленную дающи радость, веселия рождшая виновнаго.

Пресвятая Богородице, спаси нас.

Избави нас от бед, Богородице Чистая, вечное рождши избавление и мир, всяк ум преимущий.

Пресвятая Богородице, спаси нас.

Разреши мглу прегрешений моих, Богоневесто, просвещением Твоея светлости, Свет рождшая Божественный и Превечный.

Пресвятая Богородице, спаси нас.

Исцели, Чистая, души моея неможение, посещения Твоего сподобльши, и здравие молитвами Твоими подаждь ми.

Святый ангеле хранителю мой, моли Бога о мне.

Яко имея дерзновение к Богу, хранителю мой святый, Сего умоли от оскорбляющих мя зол избавити.

Святый ангеле хранителю мой, моли Бога о мне.

Свете светлый, светло просвети душу мою, наставниче мой и хранителю, от Бога данный ми ангеле.

Слава Отцу, и Сыну, и Святому Духу.

Спяща мя зле тягото́ю греховною яко бдяща сохрани, ангеле Божий, и возстави мя на славословие молением твоим.

И ныне, и присно, и во веки веков, аминь.

Марие, Госпоже Богородице безневестная, надеждо верных, вражия возношения низложи, поющия же Тя возвесели.

Песнь 6

Ирмо́с: В бездне греховней валяяся, неизследную милосердия Твоего призываю бездну: от тли, Боже, мя возведи.

Иисусе Сладчайший, спаси мя.

Иисусе мой Христе, Многомилостиве, исповедающася приими мя, Владыко, о, Иисусе, и спаси мя, и от тли, Иисусе, мя исхити́.

Иисусе Сладчайший, спаси мя.

Иисусе мой, никтоже бысть ин блудник, якоже аз страстный, о, Иисусе Человеколюбче; но Ты, Иисусе, мя спаси.

Иисусе Сладчайший, спаси мя.

Иисусе мой, блудницу и блуднаго, и Манассию, и мытаря преидох, о, Иисусе мой, страстьми́, и разбойника, Иисусе, и ниневи́тяны.

Пресвятая Богородице, спаси нас.

Иисуса Христа моего рождшая, Пречистая Дево, едина Нескверная, осквернена суща мя, молитв Твоих иссопом ныне очисти.

Пресвятая Богородице, спаси нас.

Смерти и тли яко спасл есть, Сам ся издав смерти, тлением и смертию мое естество ято бывшее, Дево, моли Господа и Сына Твоего врагов злодействия мя избавити.

Пресвятая Богородице, спаси нас.

Предстательницу Тя живота вем и хранительницу тверду, Дево, и напастей решащу молвы, и налоги бесов отгоняющу; и молюся всегда от тли страстей моих избавити мя.

Пресвятая Богородице, спаси нас.

Яко стену прибежища стяжахом, и душ всесовершенное спасение, и пространство в ско́рбех, Отроковице, и просвещением Твоим присно радуемся; о, Владычице, и ныне нас от страстей и бед спаси.

Пресвятая Богородице, спаси нас.

На одре ныне немощствуяй лежу, и несть исцеления плоти моей; но Бога и Спаса мiра, и избавителя недугов рождшая, Тебе молюся, Благой: от тли недуг возстави мя.

Святый ангеле хранителю мой, моли Бога о мне.

Всяких мя напастей свободи и от печалей спаси, молютися, святый ангеле, данный ми от Бога, хранителю мой добрый.

Святый ангеле хранителю мой, моли Бога о мне.

Освети ум мой, блаже, и просвети мя, молютися, святый ангеле, и мыслити ми полезная всегда настави мя.

Слава Отцу, и Сыну, и Святому Духу.

Устави сердце мое от настоящаго мяте́жа, и бдети укрепи мя во благих, хранителю мой, и настави мя чудно к тишине животней.

И ныне, и присно, и во веки веков, аминь.

Слово Божие в Тя вселися, Богородице, и человеком Тя показа небесную лествицу: Тобою бо к нам Вышний сошел есть.

Господи, помилуй. (трижды)

АКАФИСТ ГОСПОДУ НАШЕМУ ИИСУСУ ХРИСТУ

Кондак 1

Возбранный Воеводо и Господи, ада победителю, яко избавлься от вечныя смерти, похвальная восписую Ти, создание и раб Твой; но яко имеяй милосердие неизреченное, от всяких мя бед свободи, зовуща: Иисусе, Сыне Божий, помилуй мя.

Икос 1

Ангелов Творче и Господи Сил, отверзи ми недоуменный ум и язык на похвалу пречистаго Твоего имене, якоже глухому и гугнивому древле слух и язык отверзл еси, и глаголаше, зовый таковая: Иисусе пречудный, ангелов удивление; Иисусе пресильный, прародителей избавление. Иисусе пресладкий, патриархов величание; Иисусе преславный, царей укрепление. Иисусе прелюбимый, пророков исполнение; Иисусе предивный, мучеников крепосте. Иисусе претихий, монахов радосте; Иисусе премилостивый, пресвитеров сладосте. Иисусе премилосердый, постников воздержание; Иисусе пресладостный, преподобных радование. Иисусе пречестны́й, Девственных целомудрие; Иисусе предвечный, грешников спасение. Иисусе, Сыне Божий, помилуй мя.

Кондак 2

Видя вдовицу зельне плачущую, Господи, якоже бо тогда умилосердився, сына ея на погребение несома воскресил еси, сице и о мне умилосердися, Человеколюбче, и грехами умерщвленную мою душу воскреси, зовущую: аллилуиа.

Икос 2

Разум неуразуменный разумети Филипп ища, Господи, покажи нам Отца, глаголаше. Ты же к нему: толи́кое время сый со Мною, не познал ли еси, яко Отец во Мне, и Аз во Отце есмь; Темже, Неизследованне, со страхом зову Ти: Иисусе, Боже предвечный; Иисусе, Царю пресильный. Иисусе, Владыко долготерпеливый; Иисусе Спасе премилостивый. Иисусе, хранителю мой преблагий; Иисусе, очисти грехи моя. Иисусе, отыми беззакония моя; Иисусе, отпусти неправды моя. Иисусе, надеждо моя, не остави мене; Иисусе помощниче мой, не отрини мене. Иисусе, Создателю мой, не забуди мене; Иисусе, Пастырю мой, не погуби мене. Иисусе, Сыне Божий, помилуй мя.

Кондак 3

Силою свыше апостолы облекий, Иисусе, во иерусалиме седящия, облецы и мене, обнаженнаго от всякаго благотворения, теплотою Духа Святаго Твоего, и даждь ми с любовию пети Тебе: аллилуиа.

Икос 3

Имеяй богатство милосердия, мытари́ и грешники, и неверныя призвал еси, Иисусе; не пре́зри и мене ныне, подобнаго им, но яко многоценное миро, приими песнь сию: Иисусе, сило непобедимая; Иисусе, милосте безконечная. Иисусе, красото́ пресветлая; Иисусе, любы́ неизреченная. Иисусе, Сыне Бога живаго; Иисусе, помилуй мя грешнаго. Иисусе, услыши мя, в беззакониих зачатаго; Иисусе, очисти мя, во гресех рожденнаго. Иисусе, научи мя непотребнаго; Иисусе, освети мя темнаго. Иисусе, очисти мя сквернаго; Иисусе, возведи мя блуднаго. Иисусе, Сыне Божий, помилуй мя.

Кондак 4

Бурю внутрь имеяй помышлений сумнительных, Петр утопаше; узрев же во плоти Тя суща, Иисусе, и по водам ходяща, позна Тя Бога истиннаго, и руку спасения получив, рече: аллилуиа.

Икос 4

Слыша слепый мимоходяща Тя, Господи, путем, вопияше: Иисусе, Сыне Давидов, помилуй мя; и призвав, отверзл еси очи его. Просвети убо милостию Твоею очи мысленныя се́рдца и мене, вопиюща Ти и глаголюща: Иисусе, вышних Создателю; Иисусе нижних искупителю. Иисусе, преисподних потребителю; Иисусе, всея твари украси́телю. Иисусе, души моея уте́шителю; Иисусе, ума моего просветителю. Иисусе, сердца моего веселие; Иисусе, тела моего здравие. Иисусе, Спасе мой, спаси мя; Иисусе, свете мой, просвети мя. Иисусе, муки всякия избави мя; Иисусе, спаси мя недостойнаго. Иисусе, Сыне Божий, помилуй мя.

Кондак 5

Боготочною Кровию якоже искупил еси нас древле от законныя клятвы, Иисусе, сице изми нас от сети, еюже змий запят ны страстьми́ плотски́ми, и блудным наваждением, и злым унынием, вопиющия Ти: аллилуиа.

Икос 5

Видевше отроцы еврейстии во образе человечестем создавшаго рукою человека, и Владыку разумевше его, потщашася ве́твьми угодити ему, осанна вопиюще. Мы же песнь приносим Ти, глаголюще: Иисусе, Боже истинный; Иисусе, Сыне Давидов. Иисусе, Царю преславный; Иисусе, агнче непорочный. Иисусе, Пастырю предивный; Иисусе, хранителю во младости моей. Иисусе, кормителю во юности моей; Иисусе, похвало в старости моей. Иисусе, надеждо в смерти моей; Иисусе, животе по смерти моей. Иисусе, утешение мое на суде Твоем; Иисусе, желание мое, не посрами мене тогда. Иисусе, Сыне Божий, помилуй мя.

Кондак 6

Проповедник богоносных вещание и глаголы исполняя, Иисусе, на земли явлься, и с человеки невместимый пожил еси, и болезни наша подъял еси, отнюдуже ранами Твоими мы исцелевше, пети навыкохом: аллилуиа.

Икос 6

Возсия вселенней просвещение истины Твоея, и отгнася лесть бесовская; идоли бо, Спасе наш, не терпяще Твоея крепости, падоша. Мы же, спасение получивше, вопием Ти: Иисусе, истино, лесть отгонящая; Иисусе, Свете, превышший всех светлостей. Иисусе, Царю, премогаяй всех крепости; Иисусе, Боже, пребываяй в милости. Иисусе, Хлебе животный, насыти мя алчущаго; Иисусе, источниче разума, напой мя жаждущаго. Иисусе, одеждо веселия, одей мя тленнаго; Иисусе, покрове радости, покрый мя недостойнаго. Иисусе, подателю просящим, даждь ми плач за грехи моя; Иисусе, обре́тение ищущим, обрящи душу мою. Иисусе, отверзителю толкущим, отверзи сердце мое окаянное; Иисусе, искупителю грешных, очисти беззакония моя. Иисусе, Сыне Божий, помилуй мя.

Кондак 7

Хотя сокровенную тайну от века открыти, яко овча на заколение веден был еси, Иисусе, и яко агнец прямо стригущаго его безгласен, и яко Бог из мертвых воскресл еси, и со славою на небеса вознеслся еси, и нас совоздвигл еси, зовущих: аллилуиа.

Икос 7

Дивную показа тварь явлейся Творец нам, без семене от Девы воплотися, из гроба печати не руши́в воскресе, и ко апостолом две́рем затворенным с плотию вниде. Темже чудящеся, воспоим: Иисусе, Слове необыменный; Иисусе, Слове несоглядаемый. Иисусе, сило непостижимая; Иисусе, мудросте недомыслимая. Иисусе, Божество неописанное; Иисусе, господство неисчетное. Иисусе, царство непобедимое; Иисусе, владычество безконечное. Иисусе, крепосте высочайшая; Иисусе власте вечная. Иисусе, Творче мой, ущедри мя; Иисусе, Спасе мой, спаси мя. Иисусе, Сыне Божий, помилуй мя.

Кондак 8

Странно Бога вочеловечшася видяще, устранимся суетнаго мiра, и ум на Божественная возложи́м, сего бо ради Бог на землю сниде, да нас на небеса возведет, вопиющих ему: аллилуиа.

Икос 8

Весь бе в нижних, и вышних никакоже отступи, Неисчетный, егда волею нас ради пострада, и смертию Своею нашу смерть умертви, и воскресением живот дарова поющим: Иисусе, сладосте сердечная; Иисусе, крепосте телесная. Иисусе, светлосте душевная; Иисусе, быстото умная. Иисусе, радосте совестная; Иисусе, надеждо известная. Иисусе, памяте предвечная; Иисусе, похвало высокая. Иисусе, славо моя превознесенная; Иисусе, желание мое, не отрини мене. Иисусе, Пастырю мой, взыщи мене; Иисусе, Спасе мой, спаси мене. Иисусе, Сыне Божий, помилуй мя.

Кондак 9

Все естество ангельское безпрестани славит пресвятое имя Твое, Иисусе, на небеси, Свят, Свят, Свят вопиюще; мы же, грешнии, на земли бренными устнами вопием: аллилуиа.

Икос 9

Вети́я многовещанныя якоже рыбы безгласныя видим о Тебе, Иисусе Спасе наш: недоумеют бо глаголати, како Бог непреложный и человек совершенный пребываеши; мы же таинству дивящеся, вопием верно: Иисусе, Боже предвечный, Иисусе, Царю царствующих. Иисусе, Владыко владеющих; Иисусе, Судие живых и мертвых. Иисусе, надеждо ненадежных; Иисусе, утешение плачущих. Иисусе, славо нищих; Иисусе, не осуди мя по дело́м моим. Иисусе, очисти мя по милости Твоей; Иисусе, отжени от мене уныние. Иисусе, просвети моя мысли сердечныя; Иисусе, даждь ми память смертную. Иисусе, Сыне Божий, помилуй мя.

Кондак 10

Спасти хотя мiр, Восточе востоком, к темному западу, естеству нашему, пришед, смирился еси до смерти; темже превознесеся имя Твое паче всякаго имене, и от всех колен небесных и земных слышиши: аллилуиа.

Икос 10

Царю Превечный, Уте́шителю, Христе истинный, очисти ны от всякия скверны, якоже очистил еси десять прокаженных, и исцели ны, якоже исцелил еси сребролюбивую душу Закхея мытаря́, да вопием Ти, во умилении зовуще: Иисусе, сокровище нетленное; Иисусе, богатство неистощимое. Иисусе, пище крепкая; Иисусе, питие неисчерпаемое. Иисусе, нищих одея́ние; Иисусе, вдов заступление. Иисусе, сирых защитниче; Иисусе, труждающихся помоще. Иисусе, странных Наставниче; Иисусе, плавающих Кормчий. Иисусе, бурных отишие; Иисусе Боже, воздвигни мя падшаго. Иисусе, Сыне Божий, помилуй мя.

Кондак 11

Пение всеумиленное приношу Ти недостойный, вопию Ти яко хананея: Иисусе, помилуй мя; не дщерь бо, но плоть имам, страстьми́ люте бесящуюся и яростию палимую, и исцеление даждь вопиющу Ти: аллилуиа.

Икос 11

Светоподательна светильника сущим во тьме неразумия, прежде гоняй Тя Павел, богоразумнаго гласа силу внуши и душевную быстроту уясни; сице и мене темныя зе́ницы душевныя просвети, зовуща: Иисусе, Царю мой прекрепкий; Иисусе, Боже мой пресильный. Иисусе, Господи мой пребезсмертный; Иисусе, Создателю мой преславный. Иисусе, Наставниче мой предобрый; Иисусе, Пастырю мой прещедрый. Иисусе, Владыко мой премилостивый; Иисусе, Спасе мой премилосердый. Иисусе, просвети моя чувства, потемненная страстьми́; Иисусе, исцели мое тело, острупленное грехами. Иисусе, очисти мой ум от по́мыслов суетных; Иисусе, сохрани сердце мое от похотей лукавых. Иисусе, Сыне Божий, помилуй мя.

Кондак 12

Благодать подаждь ми, всех долгов решителю, Иисусе, и приими мя кающася, якоже приял еси Петра, отвергшагося Тебе, и призови мя унывающаго, якоже древле Павла, гоняща Тя, и услыши мя, вопиюща Ти: аллилуиа.

Икос 12

Поюще Твое вочеловечение, восхваляем Тя вси и веруем со фомою, яко Господь и Бог еси, седяй со Отцем и хотяй судити живым и мертвым. Тогда убо сподоби мя десна́го стояния, вопиющаго: Иисусе, Царю предвечный, помилуй мя; Иисусе, цвете благовонный, облагоухай мя. Иисусе, теплото любимая, огрей мя; Иисусе, храме предвечный, покрый мя. Иисусе, одеждо светлая, украси́ мя; Иисусе, бисере честны́й, осияй мя. Иисусе, каменю драгий, просвети мя; Иисусе, Солнце правды, освети мя. Иисусе, Свете святый, облистай мя; Иисусе, болезни душевныя и телесныя избави мя. Иисусе, из руки сопротивныя изми мя; Иисусе, огня негасимаго и прочих вечных мук свободи мя. Иисусе, Сыне Божий, помилуй мя.

Кондак 13 (трижды)

О, пресладкий и всещедрый Иисусе, приими ныне малое моление сие наше, якоже приял еси вдовицы две лепты, и сохрани достояние Твое от враг видимых и невидимых, от нашествия иноплеменник, от недуга и глада, от всякия скорби и смертоносныя раны, и грядущия изми муки всех, вопиющих Ти: аллилуиа, аллилуиа, аллилуиа.

Икос 1

Ангелов Творче и Господи Сил, отверзи ми недоуменный ум и язык на похвалу пречистаго Твоего имене, якоже глухому и гугнивому древле слух и язык отверзл еси, и глаголаше зовый таковая: Иисусе пречудный, ангелов удивление; Иисусе пресильный, прародителей избавление. Иисусе пресладкий, патриархов величание; Иисусе преславный, царей укрепление. Иисусе прелюбимый, пророков исполнение; Иисусе предивный, мучеников крепосте. Иисусе претихий, монахов радосте; Иисусе премилостивый, пресвитеров сладосте. Иисусе премилосердый, постников воздержание; Иисусе пресладостный, преподобных радование. Иисусе пречестны́й, Девственных целомудрие; Иисусе предвечный, грешников спасение. Иисусе, Сыне Божий, помилуй мя.

Кондак 1

Возбранный Воеводо и Господи, ада победителю, яко избавлься от вечныя смерти, похвальная восписую Ти, создание и раб Твой; но яко имеяй милосердие неизреченное, от всяких мя бед свободи, зовуща: Иисусе, Сыне Божий, помилуй мя.

Песнь 7

Ирмо́с: Образу златому на поле деи́ре служиму, трие Твои отроцы небрегоша безбожнаго веления; посреде же огня ввержени, орошаеми пояху: благословен еси, Боже отец наших.

Иисусе Сладчайший, спаси мя.

Христе Иисусе, никтоже согреши на земли от века, о, Иисусе мой, якоже согреших аз окаянный и блуд. Темже, Иисусе мой, вопию Ти: поюща мя ущедри, благословен еси, Боже отец наших.

Иисусе Сладчайший, спаси мя.

Христе Иисусе, страху Твоему, вопию, пригвозди мя, о, Иисусе мой, и окорми ныне ко пристанищу благооти́шному, яко да, Иисусе мой щедре, пою Ти спасаемый: благословен еси, Боже отец наших.

Иисусе Сладчайший, спаси мя.

Христе Иисусе, тмами обещах Тебе страстный, о, Иисусе мой, покаяние, но солгах, окаянный. Темже, Иисусе мой, вопию Ти: нечувственне пребывающую душу мою просвети, Христе, отцев Боже, благословен еси.

Пресвятая Богородице, спаси нас.

Христа Иисуса рождшая странно и паче естества, Того моли, Всенепорочная, яже чрез естество моя прегрешения вся простити ми, Отроковице, да зову спасаем: благословенна еси, Бога плотию рождшая.

Пресвятая Богородице, спаси нас.

Наше спасение якоже восхотел еси, Спасе, устроити, во утробу Девыя вселился еси, Юже мiру предстательницу показал еси; отец наших Боже, благословен еси.

Пресвятая Богородице, спаси нас.

Волителя милости, егоже родила еси, Мати Чистая, умоли избавитися от прегрешений и душевных скверн верою зовущим: отец наших Боже, благословен еси.

Пресвятая Богородице, спаси нас.

Сокровище спасения и источник нетления, Тя рождшую, и столп утверждения, и дверь покаяния показал еси зовущим: отец наших Боже, благословен еси.

Пресвятая Богородице, спаси нас.

Телесныя слабости и душевныя недуги, Богородительнице, любовию приступающих к покрову Твоему, Дево, исцелити сподоби, Спаса Христа нам рождшая.

Святый ангеле хранителю мой, моли Бога о мне.

Милостив буди ми и умоли Бога, Господень ангеле, имею бо тя заступника во всем животе моем, наставника же и хранителя, от Бога дарова́ннаго ми во веки.

Святый ангеле хранителю мой, моли Бога о мне.

Не остави в путь шествующия души моея окаянныя убити разбойником, святый ангеле, яже ти от Бога предана́ бысть непорочне, но настави ю на путь покаяния.

Слава Отцу, и Сыну, и Святому Духу.

Всю посра́млену душу мою привожду от лукавых ми помысл и дел; но предвари, наставниче мой, и исцеление ми подаждь, благими помыслы, уклонятися всегда на правыя стези.

И ныне, и присно, и во веки веков, аминь.

Премудрости исполни всех и крепости Божественныя, ипостасная Премудросте Вышняго, Богородицы ради, верою вопиющих: отец наших Боже, благословен еси.

Песнь 8

Ирмо́с: В пещь огненную ко отроко́м еврейским снизшедшаго и пламень в ро́су преложшаго Бога, пойте дела яко Господа и превозносите во вся веки.

Иисусе Сладчайший, спаси мя.

Тя, Иисусе мой, молю: якоже блудницу, Иисусе мой, избавил еси многих согрешений, тако и мене, Иисусе Христе мой, избави, и очисти оскверненную душу мою, Иисусе мой.

Иисусе Сладчайший, спаси мя.

Преклонився, Иисусе, безсловесными сластьми́, безсловесен явихся и скотом воистинну, о, Иисусе мой, страстно окаянный уподобихся, Спасе; темже, Иисусе, безсловесия мя избави.

Иисусе Сладчайший, спаси мя.

Впад, о, Иисусе, в душетленныя разбойники, обнажихся одежды, Иисусе мой, боготканныя ныне и лежу ранами уя́звлен: елей, Христе мой, возлей на мя и вино.

Пресвятая Богородице, спаси нас.

Иисуса моего и Бога носившая Христа несказанно, Богородице Марие, Того моли присно, от бед спастися рабом Твоим и певцем Твоим, Неискусомужная Дево.

Пресвятая Богородице, спаси нас.

Помощи яже от Тебе требующия не пре́зри, Дево, поющия и превозносящия Тя во веки.

Пресвятая Богородице, спаси нас.

Неможение души моея исцеляеши и телесныя болезни, Дево, да Тя прославлю, Чистая, во веки.

Пресвятая Богородице, спаси нас.

Исцелений богатство изливаеши верно поющим Тя, Дево, и превозносящим неизреченное Твое рождество.

Пресвятая Богородице, спаси нас.

Напастей Ты прилоги отгоняеши и страстей находы, Дево, темже Тя поем во вся веки.

Святый ангеле хранителю мой, моли Бога о мне.

От Бога посланный, утверди живот мой, раба Твоего, преблагий ангеле, и не остави мене во веки.

Святый ангеле хранителю мой, моли Бога о мне.

Ангела тя суща блага, души моея наставника и хранителя, преблаженне, воспеваю во веки.

Слава Отцу, и Сыну, и Святому Духу.

Буди ми покров и забрало в день испытания всех человек, в оньже огнем искушаются дела благая же и злая.

И ныне, и присно, и во веки веков, аминь.

Буди ми помощница и тишина, Богородице Приснодево, рабу Твоему, и не остави мене лишена быти Твоего владычества.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.